དེ་ནས་ཆོ་འཕྲུལ་སྨོན་ལམ་ཆེན་མོའི་དངོས་གཞི་ནི་ཚེས་བཅུ་གཅིག་ནས་བཅོ་ལྔ་བར་ཡིན་ལ།ཚེས་བཅུ་གཅིག་ཉིན་གྱི་ཞོགས་པའི་ཆུ་ཚོད་དྲུག་དང་ཕྱེད་ཀའི་སྟེང་ཚོགས་བརྡ་བཏང་བ་དང་དུས་མཚུངས་སུ་དགེ་འདུན་པ་སྟོང་ཕྲག་མང་པོ་ཚོགས་ཆེན་འདུ་ཁང་ཆེན་མོའི་སྒོ་འཕྱོར་དུ་ཕེབས་ཏེ།དམིགས་བརྩེ་མ་དབྱངས་སུ་གྱེར་ནས་གསུངས་བཞིན་ཚོགས་ལ་འཚོགས་པ་དང་།དེ་ནས་ཚོགས་ཆེན་བྱིངས་འདྲེན་ཆེན་མོས་སྐྱབས་འགྲོའི་དབུ་བསྐུལ་བ་དང་།དགེ་འདུན་པ་རྣམས་ཀྱིས་འབྲུག་སྒྲ་ལྡིར་བ་ནང་བཞིན་ཚོགས་འདོན་གསུངས་པ་དང་།དེ་ནས་ཞལ་ངོ་རྣམ་པ་གཉིས་ནས་སྤོས་འདྲེན་པ།ཞོགས་པའི་ཚོགས་མགོན་དུ་ཚོགས་ཆེན་ཁྲི་བ་དང་གྲྭ་ཚང་གསེར་ཁྲི་གང་རུང་ཞུས་པ་ལྟར་ཕེབས་ནས་བསྔོ་སྨོན་གསུངས་པ།ཇ་ཐོག་ཏུ་ཚོགས་ཆེན་ཞལ་ངོ་མཆོག་ནས་ཆོས་འདུལ་བའི་བཅས་ཁྲིམས་དང་།དགེ་འདུན་གྱི་ནང་ཁྲིམས།བཅའ་ཡིག་ཆེན་མོའི་དགོངས་དོན།ཁྱད་པར་དུ་ཆོ་འཕྲུལ་སྨོན་ལམ་ཆེན་མོའི་འགྲིག་ལམ་ཀུན་སྤྱོད་ཀྱི་རིམ་པ་བརྗོད་བྱ་གཙོ་བོར་བྱས་ཏེ་ཚོགས་གཏམ་གཏོང་སྲོལ་ཡོད།